b'\n_START_ARTICLE_\nSeksuwalidad ng tao\n_START_SECTION_\nPagsibol\n_START_PARAGRAPH_\nAng hangarin o pagkakaroon ng hilig sa gawaing seksuwal ng tao ay tumataas kapag umabot na ang isang indibidwal sa panahon ng kabagungtauhan.  Mayroong mga mananaliksik na naghihinala na ang kaasalang seksuwal ay mapag-aalaman sa pamamagitan ng larangan ng  henetika, ngunit mayroon din namang iba na ipinipilit na ito ay hinuhubog ng kapaligiran. Ito ang tinatawag na pagtatalo hinggil sa "kalikasan laban sa pag-aaruga" o nature versus nurture, kung saan sa pariralang ito ang "kalikasan" ay ang mga katangian sa pag-uugali na sanhi ng likas, katutubo, o talagang mga katangian ng isang tao katulad ng mga instinto at mga motibasyon o "tulak" ng damdamin at isipan upang makamit ang satispaksiyon o kabusugan ng pangangailangan.  Samantala, ang diwa ng pag-aaruga ay maaaring bigyan ng kahulugan bilang mga bagay-bagay na pankapaligiran o estimulong panlabas na nakakaimpluwensiya sa ugali, mga damdamin, at pag-iisip ng isang tao.  Kabilang sa mga pagkakaibang pambiyolohiya at pisikal ang umiikot o umuulit na panahunan ng pagtugon ng lalaki at ng babaeng tao sa seksuwalidad na kaugnay sa kanilang pagiging tao.\n_START_SECTION_\nMga teoriya at pananaw\n_START_PARAGRAPH_\nAng mga teoriyang nakatuon sa seksuwalidad, katulad ng kay Sigmund Freud at ng kay Carl Jung, ay mahalaga sa pag-unawa ng seksuwalidad.  Ang mga ebolusyonaryong pananaw hinggil sa pagtatambalan ng tao, kasama ang teoriya ng mga estratehiyang seksuwal, ay nagbibigay rin ng pananaw ukol sa seksuwalidad, pati na ang teoriya ng pagkatuto sa pakikipagkapwa. Kabilang sa mga aspetong sosyo-kultural (panlipunan at pangkalinangan) ng seksuwalidad ang mga kaunlarang pangkasaysayan at mga paniniwalang pampananampalataya, kabilang na ang mga pananaw na pang-Hudyo ukol sa kasarapang seksuwal sa loob ng kasal at ang mga pananaw na pang-Kristiyano hinggil sa pag-iwas sa mga kasarapang seksuwal. Ang pag-aaral ng seksuwalidad ay kinabibilangan ng mga impeksiyon at mga sakit na nakukuha mula sa pakikipagtalik at mga pamamaraan ng pagpigil sa pag-aanak.\n_START_SECTION_\nKahalagahan\n_START_PARAGRAPH_\nAyon kay Ludwin Molina, sa kanyang Human Sexuality, ang seksuwalidad ay mayroong pangunahing gampanin sa buhay ng mga tao, anuman ang edad, kasarian, o kabansaan ng mga ito.  Isa itong mahalagang bahagi ng mga gawain ng tao at ng katauhan o kung sino at ano ang tao na dapat harapin ng lahat ng mga tao. Isa rin itong mahalagang bahagi ng personalidad, namamamalayan man o hindi, ng bawat isang tao.  Sabi pa ni Molina, ang seksuwalid ay kung minsan, bagaman may hangganan o limitasyon, ay isa sa mga bagay na nakapagkokonsumo ng oras ng pag-iisip at ugali ng tao na pinag-iinugan ng bawat tapya ng buhay ng tao, bukod sa pangangailangang kumain at matulog._NEWLINE_Ang seksuwalidad ay isa sa mga paraan ng pagkaranas at pagpapadama ng tao bilang isang seksuwal na nilalang.  Kabilang sa mga bagay na nagpapaunlad ng seksuwalidad ng tao ang kasarian.  Mahalaga ang kasarian sapagkat ito ang isa sa pangunahing mga impluwensiya sa pag-unlad ng seksuwalidad ng isang indibidwal.\n_START_SECTION_\nPaghahambing\n_START_PARAGRAPH_\nKaiba ang ugaling pangseksuwalidad ng tao mula sa kaasalang seksuwal ng iba pang mga hayop.  Sa ibang mga hayop, na hindi kabilang ang mga tao, at tinatawag na "mas mababang mga uri o espesye ng hayop" ang tulak sa pagtatalik ay dahil sa isang "puwersa" na may kaugnayan sa pagpaparami o reproduksiyon.  Samantala, ang tao ay hindi masigla sa pakikipagtalik dahil lamang sa alang-alang sa paglalahi, sa halip ay mayroon pang ibang mga bagay-bagay o kadahilanan kung bakit masiglang lumalahok ang mga tao sa mga gawaing pampagtatalik.\n_START_SECTION_\nPag-aaral\n_START_PARAGRAPH_\nAng seksuwalidad na pantao ay pinag-aaralan dahil sa isa itong pangunahing mapagkukunan ng motibasyon ng tao kung bakit niya ito iniisip, bakit niya ito binabalak gawin, bakit niya ito pinag-uukulan ng panahon sa isipan man at sa mismong gawain ng pakikipagtalik, at pati na ang talagang panahong iginugugol sa aktuwal na pakikipagtalik.  Ang motibasyon o tulak na seksuwal ay nakakaimpluwensiya sa pag-uugali ng tao.  Isa pang dahilan ng pag-aaral sa seksuwalidad ng tao ay ang mga suliraning maaaring kaharapin ng tao na may kaugnayan sa pakikipagtalik.  Kabilang sa mga ito ang mga sakit na nakukuha sa pakikipagtalik, ang hindi inaasahan o hindi ginustong pagdadalangtao, at ang mga paksang may kaugnayan sa karahasan o panggigiit na seksuwal o pangyayamot o panggigipit na seksuwal.'